»Hvad fanden er der egentlig galt med Ama'r?«, spurgte Ibyens klummeskribent for et par uger siden og konkluderede så, at der egentlig er ret så skønt i bydelen, der kan blande byen med provinsen.

Det er der tilsyneladende en del, der synes. I hvert fald åbner flere og flere steder med friskkværnet kaffe, burgere, økologiske syltevarer i kolonialsalg og vin på glas.

Ibyen har her på det sidste holdt øje med nye interessant steder på Amager, og har her samlet et par stykker til alle jer ama'rkanere, der allerede elsker Amager - og alle jer, der elsker at hade 'Lorteøen', og måske har brug for at få gjort kål på fordommene.